सर्राफायों तो सोनेचांदी की मार्केट को कहते हैं और इंदौर सर्राफा बाजार इस के लिए काफी मशहूर भी है, लेकिन सर्राफा बाजार बंद होने के बाद वहां स्वादिष्ठ व्यंजनों के खोमचे जम जाते हैं और ये करीब रात भर जमे रहते हैं. बाजार के ज्वैलर्स बताते हैं कि सर्राफा बाजार के रात को व्यंजन मार्केट बनने के कई कारण हैं. पहला यह कि रात भर की चहलपहल और दुकानों के बाहर खोमचे लगने की वजह से ज्वैलरी की दुकानों में चोरी का डर नहीं रहता. दूसरा बाहर से आने वाले व्यापारियों को खाने का सामान आसानी से मिल जाता है. और तीसरा सब से बड़ा कारण शहर का चटोरापन है. गरमी के मौसम में कुल्फी फलूदा तो सर्दी के मौसम में गराडू और गुलाब जामुन के साथसाथ मालपूए खाने लोग आसपास के शहरों से भी आते हैं.